## Rješenje Agencije za zaštitu tržišnog natjecanja klasa: UP/I 430-01/11-34/01, urbroj: 580-03-11-17-04 od 5. srpnja 2011.

### NN 88/2011 (27.7.2011.), Rješenje Agencije za zaštitu tržišnog natjecanja klasa: UP/I 430-01/11-34/01, urbroj: 580-03-11-17-04 od 5. srpnja 2011.

AGENCIJA ZA ZAŠTITU TRŽIŠNOG NATJECANJA

1891

Agencija za zaštitu tržišnog natjecanja na temelju članka 13. stavka 1. i 2. Zakona o državnim potporama (»Narodne novine«, broj 140/05 i 49/11), u upravnom postupku odobrenja državne potpore sadržane u prijedlogu Odluke o subvencioniranju proizvodnje i emitiranja audiovizualnih i/ili radijskih programskih sadržaja u programima nakladnika televizija ili radija za 2011., pokrenutom na temelju zahtjeva Grada Zagreba, na temelju odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, te članovi vijeća Milivoj Maršić, dipl. oec., Vesna Patrlj, dipl.iur. i dr. sc. Mirna Pavletić Župić, sa 79. sjednice, održane 5. srpnja 2011. donosi

RJEŠENJE

I. Odobravaju se državne potpore u obliku subvencije namijenjene za poticanje audiovizualne djelatnosti u iznosu od 14.000.000,00 kn sadržane u Prijedlogu Odluke o subvencioniranju proizvodnje i emitiranja audiovizualnih i/ili radijskih programskih sadržaja u programima nakladnika televizija ili radija za 2011. koje dodjeljuje Grad Zagreb.

II. Utvrđuje se da se državna potpora iz točke I. u obliku subvencije namijenjene za poticanje audiovizualne djelatnosti ne mogu prijeći iznos do 50% opravdanih troškova proizvodnje programskog sadržaja, koji uključuje i ostale državne potpore i potpore male vrijednosti dobivene od ostalih davatelja državne potpore neovisno o njihovoj razini.

III. Utvrđuje se da se državne potpore u obliku subvencije iz točke I. izreke ovog rješenja ne mogu dodijeliti:

a) poduzetnicima u teškoćama, te

b) poduzetnicima kojima je naložen povrat nezakonite državne potpore ili se nalaze u postupku povrata potpore.

IV. Grad Zagreb u obvezi je dostaviti Agenciji za zaštitu tržišnog natjecanja Izvješće o dodjeli potpora u obliku subvencija iz točke I. izreke ovog rješenja najkasnije do 31. siječnja 2012.

V. Ovo rješenje bit će objavljeno u »Narodnim novinama«.

Obrazloženje

1. ZAPRIMANJE ZAHTJEVA

Agencija za zaštitu tržišnog natjecanja (dalje: Agencija) zaprimila je 6. lipnja 2011., od Grada Zagreba, zahtjev za odobrenje državne potpore u obliku subvencije namijenjene za poticanje audiovizualne djelatnosti u iznosu od 14.000.000,00 kn sadržane u Prijedlogu Odluke o subvencioniranju proizvodnje i emitiranja audiovizualnih i/ili radijskih programskih sadržaja u programima nakladnika televizija ili radija za 2011. (dalje: prijedlog Odluke). U privitku navedenog zahtjeva dostavljen je Obrazac prijave državne potpore.

Prijedlog Odluke dostavljen je sukladno članku 12. Zakona o državnim potporama (»Narodne novine«, broj 140/05 i 49/11; dalje: ZDP) koji propisuje da su tijela područne (regionalne) i lokalne samouprave koja dodjeljuju ili upravljaju državnim potporama u smislu ZDP-a prije donošenja akata iz svoje nadležnosti kojima se dodjeljuju držane potpore, dužna dostaviti prijedlog državne potpore Agenciji na odobrenje.

Obrazac prijave državne potpore (dalje: Obrazac prijave) dostavljen je sukladno članku 2. Pravilnika o obliku i sadržaju, te načinu prikupljanja podataka i vođenja evidencija državnih potpora (»Narodne novine«, broj 2/10).

Uvidom u dostavljenu dokumentaciju utvrđeno je da se u prijedlogu Odluke predviđeni uvjeti, kriteriji i postupak za odobrenje državne potpore za poticanje audiovizualne djelatnosti u obliku audiovizualnih ili radijskih programskih sadržaja od interesa za Grad Zagreb, u programima nakladnika televizije ili radija sa sjedištem na području Grada Zagreba.

Budući da prijedlog Odluke i Obrazac prijave nisu sadržavali sve potrebne podatke za donošenje odluke, Agencija je dodatnim zahtjevom, sukladno članku 9. stavku 1. i 2. ZDP-a, zatražila dopunu prijedloga Odluke i Obrasca prijave.

Dana 24. lipnja 2011., Agencija je zaprimila konačnu verziju prijedloga Odluke i dopunjeni Obrazac prijave.

2. PROPISI PRIMIJENJENI U POSTUPKU PRED AGENCIJOM

Agencija je u postupku primijenila ZDP i Uredbu o državnim potporama (»Narodne novine«, broj 50/06; dalje: Uredba).

Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciju i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05, 7/05 i 9/05; dalje: SSP).

Naime, sukladno članku 3. i 4. Uredbe, na temelju odluke Vlade Republike Hrvatske, u »Narodnim novinama« objavljuje se tekst pravila koja proizlaze iz SSP-a i odredbe o načinu provedbe pravila.

U konkretnom slučaju Agencija je u provedbi postupka primijenila Odluku o objavljivanju pravila o državnoj potpori kinematografskoj i ostaloj audiovizualnoj djelatnosti (»Narodne novine«, broj 46/08; dalje: Odluka) koja sadrži Priopćenje Komisije Vijeću, Europskom parlamentu, Gospodarskom i socijalnom odboru i Odboru regija o nekim pravnim aspektima u vezi s kinematografskim i ostalim audiovizualnim djelatnostima (»Službeni list Europske unije«, C43, od 16. veljače 2002. i »Službeni list Europske unije«, C134 od 16. lipnja 2007.).

3. UTVRĐIVANJE ČINJENICA

Uvidom u prijedlog Odluke utvrđeno je da predstavlja program državne potpore iz članka 3. stavka 2. ZDP-a. Članak 3. stavak 2. ZDP-a propisuje da se programom državne potpore smatra akt na temelju kojeg se, bez potrebe za dodatnim provedbenim mjerama, unaprijed neodređenim korisnicima državne potpore dodjeljuju pojedinačne državne potpore.

Prijedlog Odluke razmatran je isključivo u dijelovima koji se odnose na dodjelu državne potpore. Razmatrajući prijedlog Odluke i Obrazac prijave utvrđeno je sljedeće:

3.1. Davatelj državne potpore: Grad Zagreb

Članak 2. stavak 1. ZDP-a propisuje da su davatelji državne potpore u smislu ZDP-a, Republika Hrvatska putem ovlaštenih pravnih osoba i središnjih tijela državne uprave, jedinice lokalne samouprave, jedinice područne (regionalne) samouprave te svaka pravna osoba koja dodjeljuje ili upravlja državnih potporama u smislu ZDP-a.

3.2. Naziv programa: Odluka o subvencioniranju proizvodnje i emitiranja audiovizualnih i/ili radijskih programskih sadržaja u programima nakladnika televizija ili radija za 2011.

3.3. Cilj dodjele potpore: prema članku 2. prijedloga Odluke, cilj dodjele potpora je proizvodnja i emitiranje kvalitetnih programskih sadržaja od interesa za Grad Zagreb (informativnih, kulturnih, umjetničkih, stručnih, znanstvenih, kreativnih televizijskih formata i drugih) u programima nakladnika kojima se promiču gradske teme od osobitog interesa za građane Grada Zagreba, promiču interesi Grada Zagreba kao jedinice lokalne samouprave, ostvaruje pravo građana Grada Zagreba na javno informiranje, obrađuju teme o gospodarskim aktivnostima u Gradu Zagrebu i sl.

3.4. Pravni temelj: Statut Grada Zagreba (Službeni glasnik Grada Zagreba 19/99, 19/01, 20/01 – pročišćeni tekst, 10/04, 18/05, 2/06, 18/06, 7/09, 16/09, 25/09 i 10/10).

3.5. Korisnici potpora: nakladnici koji pripadaju kategoriji malih i srednjih poduzetnika. Dodatni uvjeti za male i srednje poduzetnike – nakladnike propisani su u članku 3. prijedloga Odluke, a odnose se poglavito na poduzetnike koji imaju koncesiju za područje Grada Zagreba i registrirano sjedište u Gradu Zagrebu, koji nisu u teškoćama sukladno točkama 9. do 11. Odluke o objavljivanju pravila o držanim potporama za sanaciju i restrukturiranje poduzetnika u teškoćama (»Narodne novine«, broj 20/07), koji su u stečaju ili likvidaciji, koji imaju nepodmirenih obveza prema Gradu Zagrebu i zaposlenicima i od kojih je zatražen povrat potpore ili se nalaze u postupku povrata potpore.

3.6. Instrument dodjele potpore: subvencija

Člankom 1. prijedloga Odluke propisuje se da je subvencija namijenjena za kulturu i i poticanje audiovizualne djelatnosti odnosno da se subvencija može dodijeliti ako se radi o kulturnom proizvodu u smislu vlastite proizvodnje lokalnog radio i/ili audiovizualnog programskog sadržaja visoke kvalitete koji istražuje teme iz kulture, kojim se ostvaruje pravo na informiranje i promiče pluralizam te osigurava raznolikost. Subvencije se dodjeljuju za proizvodnju i emitiranje radijskih i audiovizualnih programskih sadržaja. Audiovizualna djela definirana su člankom 3. Zakona o audiovizualnim djelatnostima (»Narodne novine«, broj 76/07) i odnose se na igrane i dokumentarne filmove, animirane filmove, alternativne filmove, eksperimentalne filmove te sva druga audiovizualna djela, koja su umjetnički i autorski izraz bez obzira na tehnologiju kojom su nastala, podlogu na kojoj su fiksirana te način na koji se prikazuju.

3.7. Kategorije i intenziteti državne potpore u obliku subvencije

Članak 5. prijedloga Odluke propisuje da se subvencije dodjeljuju u najvišem iznosu do 50% opravdanih troškova proizvodnje programskog sadržaja.

Opravdani troškovi moraju se odnositi isključivo na vlastitu proizvodnju programskog sadržaja u svrhu promicanja, poticanja, obrađivanja tema i ostvarenja ciljeva, interesa i tema iz članka 2. prijedloga Odluke koji je opisan u točki 3.3. obrazloženja ovog rješenja.

Opravdani troškovi propisani člankom 5. prijedloga Odluke jesu: troškovi proizvodnje (snimanje montaža, intervjui i drugo); troškovi zaposlenih (prema satima rada na programskog sadržaju) neposredno povezani s izradom prijavljenog programskog sadržaja; opći troškovi (administracije programskog sadržaja, financijske, računovodstvene usluge i drugo); ostali troškovi djelovanja (materijal, gorivo i drugo) nastali neposredno kao rezultat izrade programskog sadržaja koji ukupno ne smiju prelaziti 20% troškova proizvodnje i troškova zaposlenih.

Člankom 7. prijedloga Odluke propisane je da se potpora ne dodjeljuje za poticanje zabavnih programa i audiovizualnih programskih sadržaja neovisnih proizvođača te ostalih audiovizualnih programskih sadržaja koji se ne smatraju kulturnim proizvodom.

Intenzitet potpore do 50% propisan je točkom 3. Odluke.

3.8. Klauzula o kumulaciji državne potpore

Točkom 3. Odluke predviđeno je da intenzitet potpore ne smije prijeći 50% opravdanih troškova.

Kako bi se osiguralo da poduzetnici ne ostvare pravo na potporu u iznosu većem od 50% opravdanih troškova za prijavljeni programski sadržaj, u članku 3. prijedloga Odluke propisano je da pravo na subvenciju ne mogu ostvariti poduzetnici koji se za prijavljene programske sadržaje sufinanciraju po bilo kojoj drugoj osnovi.

Nadalje, u članku 7. prijedloga Odluke propisani su kriteriji za dodjelu potpore za pojedini programski sadržaj koji se ocjenjuju na temelju bodova. Vrijednost jednog boda iznosi 30.000,00 kn, a pojedinačni iznos potpore izračunava se tako da se ukupni ostvareni broj bodova pomnoži s utvrđenom vrijednosti boda. Za pojedini programski sadržaj, bez obzira na ukupan broj bodova ne može se dodijeliti potpora u iznosu većem od 50% opravdanih troškova. Navedeni način izračuna visine potpore također sprječava mogućnost dodjele potpore u iznosu višem od 50% opravdanih troškova.

3.9. Izvori sredstava i trajanja programa

Za provedbu programa predviđen je u Proračunu Grada Zagreba za 2011. (»Službeni glasnik Grada Zagreba«, broj 20/10) iznos od 14.000.000,00 kn (Ured gradonačelnika, Aktivnosti 09. Informiranje i odnosi s javnošću).

Subvencije će se dodjeljivati u razdoblju nakon donošenja rješenja Agencije o odobrenju državne potpore u obliku subvencije namijenjene za poticanje audiovizualne djelatnosti u iznosu od 14.000.000,00 kn sadržane u prijedlogu Odluke do 31. prosinca 2011.

4. ODLUKA VIJEĆA ZA ZAŠTITU TRŽIŠNOG NATJECANJA

Vijeće za zaštitu tržišnog natjecanja (dalje: Vijeće) razmatralo je prijedlog Odluke i Obrazac prijave na svojoj 79. sjednici, održanoj 5. srpnja 2011. Prilikom donošenja odluke Vijeće je uzelo u obzir sve činjenice iz prijedloga Odluke i Obrasca prijave.

Vijeće je utvrdilo da subvencije opisane u točki 3.6. obrazloženja ovog rješenja i sadržane u prijedlogu Odluke predstavljaju državnu potporu iz članka 3. stavka 1. ZDP-a.

Naime, sukladno članku 3. stavku 1. ZDP-a, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Primjenom članka 3. stavka 1. ZDP-a, Vijeće je utvrdilo da je u konkretnom slučaju riječ o državnim potporama jer subvencija predstavlja rashod jedinice lokalne samouprave, utvrđeno je da korisnici potpore, odnosno nakladnici, ostvaruju ekonomsku prednost koju isti ne bi ostvarili kroz svoje redovno i normalno poslovanje, utvrđeno je da se potpora/subvencija dodjeljuje korisnicima na selektivnoj osnovi, te da postoji mogućnost narušavanja tržišnog natjecanja davanjem povlastica na tržištu korisnicima državne potpore osobito u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Nadalje, člankom 4. stavkom 1. ZDP-a propisana je opća zabrana davanja državnih potpora koje narušavaju ili bi mogle narušiti tržišno natjecanje davanjem povlastica na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a, dok su

člankom 4. stavkom 2. i 3. ZDP-a propisana izuzeća od opće zabrane.

Budući da je u konkretnom slučaju utvrđeno da se prijedlogom Odluke dodjeljuju subvencije koje predstavljaju državne potpore iz članka 3. stavka 1. ZDP-a za poticanje audiovizualne djelatnosti odnosno kulturnog proizvoda, kako je to opisano u točki 3.6. obrazloženja ovog rješenja, Vijeće je moralo utvrditi je li na takve potpore moguće primijeniti izuzeće iz članka 4. stavka 3. točke b) ZDP-a, a koje se su namijenjene promicanju kulture i zaštiti baštine.

Da bi postojala mogućnost primjene izuzeća iz članka 4. stavka 3. točke b) ZDP-a, na prethodno navedene potpore iz prijedloga Odluke opisane u točki 3.6. obrazloženja ovog rješenja takve državne potpore moraju biti sukladne s pravilima koja određuju navedene kategorije potpore, a koja su sadržana u Odluci.

Analizom intenziteta i opravdanih troškova potpora za poticanje audiovizualne djelatnosti odnosno kulturnog proizvoda opisanih u točki 3.3., 3.6. i 3.7. obrazloženja ovog rješenja i sadržanih u člancima 1., 2. i 5. prijedloga Odluke, Vijeće je utvrdilo da predložene potpore u obliku subvencije koje dodjeljuje Grad Zagreb ne mogu prijeći iznos do 50% opravdanih troškova proizvodnje programskog sadržaja, koji uključuje i ostale državne potpore i potpore male vrijednosti dobivene od ostalih davatelja državne potpore neovisno o njihovoj razini, te su sukladne s pravilima iz Odluke, pa je stoga odlučeno kao u točki I. i II. izreke ovog rješenja.

Nadalje, Vijeće je utvrdilo da je Grad Zagreb u članku 3. prijedloga Odluke koji je opisan u točki 3.5. obrazloženja ovog rješenja naveo male i srednje poduzetnike kojima nije moguće dodijeliti potporu, stoga je odlučeno kao u točki III. izreke ovog rješenja.

Budući da je Agencija, sukladno članku 5. ZDP-a nadzire provedbu dodijeljenih državnih potpora, te da sukladno članku 20. ZDP-a, u tekućoj godini podnosi na usvajanje Hrvatskom saboru godišnje izvješće o provedbi državnih potpora za prethodnu godinu, Grad Zagreb je u obvezi Agenciji dostaviti Izvješće o dodjeli državnih potpora u obliku subvencije koje će se dodjeljivati malim i srednjim poduzetnicima nakon usvajanja prijedloga Odluke, stoga je odlučeno kao u točki IV. izreke ovog rješenja. U Izvješću Grada Zagreba moraju biti navedeni svi podaci iz kojih je vidljivo da su subvencije dodijeljene sukladno ovom rješenju, odnosno prijedlogu Odluke, a naročito mora biti navedeno ime nakladnika, naziv programskog sadržaja, iznos opravdanih troškova za proizvodnju programskog sadržaja, iznos subvencije i očitovanje da nakladnik ne pripada u poduzetnike navedene u točki III. izreke ovog rješenja.

Vijeće je prilikom donošenja Odluke uzelo u obzir i činjenicu da je davatelj državne potpore, u konkretnom slučaju Grad Zagreb, u prijedlogu Odluke i Obrascu prijave dokazao da je dodjela potpore usmjerena na razvoj audiovizualne djelatnosti odnosno kulturnog proizvoda, jer je jedino na taj način moguće odobriti državnu potporu predloženu prijedlogom Odluke, sukladno članku 4. stavku 3. točki b) ZDP-a. Naime, na temelju prijedloga Odluke, odobravaju se potpore usmjerene k stvaranju audiovizualnog proizvoda, a ne potpore koje potiču razvoj industrijske djelatnosti za koja su predviđena drugačija pravila i koje se odobravaju na temelju članka 4. stavka 3. točke d) ZDP-a, koji propisuje da se sukladnim ZDP-u mogu cijeniti državne potpore namijenjene poticanju određenih gospodarskih djelatnosti ili određenih gospodarskih područja.

Na temelju članka 18. ZDP-a, rješenja Agencije kojima se daje odobrenje na prijedlog akta državne potpore iz članka 13. stavka 1., 2., 3., ZDP-a, objavljuju se u »Narodnim novinama«, te je odlučeno kao u točki V. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranke može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/11-34/01

Urbroj: 580-03-11-17-04

Zagreb, 5. srpnja 2011.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 88/2011-1891